دستونک
برے شَبُّواں، گلاباں برے یاسمین ءِ پُلّاں
دل ءِ آزمان زَرینتگ غم ءِ گلزمین ءِ پُلّاں
منی سرشپاناں گون اَنت تئی مھپرانی مولم
منی بیگہاں ، زریں گوں وتی آستین ءِ پُلّاں
منا ترانگاں برات چہ اِے درآمدیں دیار ءَ
منا زھیر کُرتگ دوشی منی سرزمینءِ پُلّاں
منی کِسّہانی وشبو،اِے جھان ءَ واب گیجیت
اِے دل ءِ کتاب پر اِنت چمے مہ جبین ءِ پُلّاں
کدی بیت گوں ٹہلءُنازاں دلءِذوالجلال کیت اِنت
منی شاعری ءَ زور اِیت منا دنت سمین ءِ پُلّاں
دگہ نوبتے بیاریت اِد ءَ برپ ءُ آس ءِ معنا
منی سرپتگیں زمستاں تئی تھترینءِ پُلّاں
تئی مھر ءِ کْوار ءَ منا کرن در مہ گیجاں
دل ءِ گْواڑگاں نمیراں گْومے آبگین ءِ پُلّاں
چُشیں مھرواں زبیر ءَ کجام ھلک ءَ دربیار ایت
کہ بہ زورایت پاد ءِ ھاکان ءُ بہ دنت سرین ءِ پُلّاں
زبیر مختار
گوں طارق پشوکانی ءِ منہ واری ءَ